Katta yettilik davlatlari Ukrainaga yordam berish uchun muzlatilgan Rossiya aktivlaridan foydalanishga tayyor

Katta yettilik mamlakatlari yetakchilari Ukrainaning muhim infratuzilmasini zudlik bilan rekonstruksiya qilish zarurligini e’lon qildi. Ular moliyalashtirish manbasi sifatida sanksiyalar sabab xorijda muzlatilgan Rossiya aktivlaridan foydalanishni ham qayd etdi.

G7 Ukraina hukumati tomonidan ishlab chiqilgan rekonstruksiya rejasini qo‘llab-quvvatlashga tayyorligini ta’kidladi. “Biz, shuningdek, Ukrainaning gumanitar ehtiyojlarini qondirish, uni erta tiklash va rekonstruksiya qilish uchun, jumladan, muzlatib qo‘yilgan Rossiya aktivlaridan milliy qonunchiligimizga muvofiq foydalanishni ham ko‘rib chiqamiz”, — deyiladi G7 bayonotida.
Rossiya Federatsiyasi Moliya vazirligi mart oyida Rossiyaning xorijda muzlatilgan zaxiralarining umumiy miqdori 300 milliard dollarni tashkil etishini ma’lum qilgandi. Ukrainaga yordam berish uchun Rossiya aktivlarini musodara qilish taklifi Yevropa diplomatiyasi rahbari Xosep Borrel tomonidan ilgari surildi. Yevropa Komissiyasi Rossiya aktivlarini musodara qilish ular hibsga olingan mamlakat qonunlariga muvofiq hal qilinishini aytdi. Yevroparlament esa iyun oyida Rossiya aktivlarini musodara qilish mexanizmini ishlab chiqishni taklif qildi. Ukraina prezidenti Vladimir Zelenskiy ham o‘z mamlakati foydasiga Rossiya aktivlarini musodara qilish bo‘yicha xalqaro shartnoma imzolashni taklif qildi.